b"\n_START_ARTICLE_\nEl violinista\n_START_SECTION_\nHist\xc3\xb2ria\n_START_PARAGRAPH_\nPablo Gargallo va crear El violinista inspirant-se en el seu amic Francesc Costa. Va fer-la clavant i soldant planxes de plom sobre una \xc3\xa0nima de fusta. Actualment, la superf\xc3\xadcie de l'escultura est\xc3\xa0 deformada amb butllofes a causa de la incompatibilitat entre els dos materials. L'an\xc3\xa0lisi del compost blanc que s'ha format a l'interior d'algunes planxes de plom ha confirmat la corrosi\xc3\xb3 per carbonataci\xc3\xb3, una degradaci\xc3\xb3 iniciada a causa dels compostos org\xc3\xa0nics vol\xc3\xa0tils emesos per la fusta, que s'ha anat agreujant amb els anys. _NEWLINE_Per avaluar el grau d'afectaci\xc3\xb3 del plom i con\xc3\xa8ixer l'interior del Violinista s'ha recorregut a una t\xc3\xa8cnica no destructiva, capa\xc3\xa7 de penetrar el plom: la radiografia de neutrons. L'estudi, pioner a Espanya, s'ha dut a terme al Paul Scherrer Institut de Su\xc3\xafssa. _NEWLINE_Amb les tomografies obtingudes s'ha pogut con\xc3\xa8ixer la t\xc3\xa8cnica d'execuci\xc3\xb3 de l'escultor i s'han realitzat els mapes d'alteracions, amb la localitzaci\xc3\xb3 de les zones interiors afectades. Els resultats han estat fonamentals per concretar quina ha de ser la intervenci\xc3\xb3 en l'escultura."